
1. INNLEDNING

En kald, klar dag i februar 1982 satt jeg med statsminister Kåre Willochs selvangivelse i hendene. Dokumentet var en politisk bombe. Høyres Kåre Willoch spilte på den tid i en egen liga i norsk politikk – fryktet og beundret for sitt intellekt og sin sylskarpe tunge. Duksen fra Ullern hadde overtatt etter Aps Gro Harlem Brundtland som statsminister høsten før. Willoch personifiserte verdiene regjeringen styrte etter: moderasjon, nøysomhet og ansvarlighet. Høyre-topper vakte munterhet når de i taler forkynte at de også var ekstreme, men kun i én spesiell betydning: ekstremt moderate.

Selvangivelsen viste en annen side av Willoch. I 24 år som stortingsrepresentant fra 1957 til 1981 hadde Willoch i hemmelighet mottatt en månedlig godtgjørelse på 10 000 kroner. En betydelig sum den gang, som tilsvarer 41 000 kroner i dag. Giverne var to av landets mektigste interesseorganisasjoner: Norges Industriforbund og Norges Rederiforbund. Han hadde arbeidet for begge en kort periode før politikken tok ham.

Hvordan fikk jeg fatt i Willochs selvangivelse og lønnsslipper? Var det en lekkasje, og hvem var i tilfelle avsenderen? Svaret, og mer til om drittpakker i norsk politikk, kommer senere. Jeg skjønte uansett at dette var en nyhet etter alle definisjoner. Men hvordan skulle jeg, den gang student i statsvitenskap og journalist i studentavisen Universitas med kveldsvakter i Dagbladet, gå frem for å få selveste statsministeren i tale om et så delikat tema? Jeg gjorde som journalister og vanlige folk gjorde i 1982. Slo opp i Televerkets telefonkatalog og fant Kåre Willoch, Blokkaveien 6 B på Ullern. Nummeret til fasttelefonen var 22 50 72 89. Landets mektigste politiker tok telefonen selv: «Jaa», lød det elskverdig. Jeg presenterte meg, han kjente Universitas fordi datteren Stine også jobbet der, og sa at jeg ringte for å få hans kommentar til den årlige ekstralønnen på 120 000 kroner (nær 500 000 kroner i 2024). Jeg husker ikke detaljene i resten av samtalen. Men jeg husker at intervjuet ble avsluttet ganske raskt. Og at den imøtekommende tonen fra starten fortapte seg raskt.

I dag fortoner det seg som en historie fra en meget fjern fortid. Da hvem som helst kunne slå opp i katalogen, ringe hjem til statsministeren og starte et uforberedt intervju. Intet hemmelig nummer. Ingen kommunikasjonsstab som vurderte om og hvilket medium som skulle slippe igjennom. Ingen kommunikasjonsrådgiver som forberedte og drillet sjefen. Det betød ikke at Willoch og den politiske staben på Statsministerens kontor sto rådville og uten politiske verktøy. Selv uten dagens store kommunikasjonsavdeling ved Statsministerens kontor (SMK), slo noen alarm og satte umiddelbart i gang skadedempende tiltak. Sannsynligvis tok Willoch selv eller hans pressestatssekretær Erling Norvik en telefon til redaksjonssekretær Egil Sundar i Aftenposten. Sundar var berømt og beryktet for å bruke avisens spalter i en kampanje for Høyre og borgerlig regjeringssamarbeid. Dette var en tid da Aftenposten-journalister fortsatt deltok på Høyres gruppemøter i Stortinget.

Motangrepet kom i Aftenposten to dager etter. Fredag 12. februar hadde avisen pussig nok en større artikkel med tittelen «Er statsrådene underbetalt?». Den startet med: «Ifølge en undersøkelse Aftenposten har foretatt …» og listet opp lønningene til statsråder, stortingsrepresentanter, toppledere i staten og dommere. Tenk det. Dagen etter mitt intervju med Willoch fant Aftenposten ut at de skulle foreta en slik undersøkelse. Tilfeldig? Neppe. Hvor kom ideen fra? Det fikk ikke leserne vite noe om. De som leste den forståelsesfulle reportasjen med skarpt blikk, kunne få med seg at Willoch hadde hatt en eller annen form for ekstra inntekt. Men ikke fra hvem, hvor mye og hvorfor. Innfallsvinkelen var at han tjente dårlig:

Statsministeren tjener 250 000 kroner, noe som i internasjonal målestokk må betraktes som en meget lav lønn for en regjeringssjef. For Kåre Willoch innebar statsministerjobben at han frasa seg en godtgjørelse han i mange år har hatt fra sin siste arbeidsgiver før han gikk inn i politikken, Norges Industriforbund.

Denne godtgjørelse har Willoch mottatt i de årene han var stortingsrepresentant, men ikke mens han var handelsminster, og den opphørte ved regjeringsskiftet i oktober ifjor.

Årsaken til at Willoch i sin tid fikk denne godtgjørelsen, var at Industriforbundet ønsket at han skulle få de samme betingelser som da gjaldt for statsansatte som ble innvalgt på Stortinget. De oppebar også en godtgjørelse fra sin tidligere arbeidsgiver.

Aftenposten stilte ingen kritiske spørsmål om hvorfor Willoch fikk ekstralønnen, hva han eventuelt skulle gjøre for å fortjene den, hemmeligholdet, habilitet eller politisk moral. Avisen nevnte ikke den konkrete summen Willoch mottok, og innhentet ingen reaksjoner fra politiske motstandere. Vi snakker om et paradeeksempel på tannløs «pakke-inn-og-gjemme-bort-journalistikk». Det hemmelige, langvarige økonomiske båndet mellom statsministeren og sterke næringsinteresser forsvant inn i en snill, ukritisk artikkel med en rekke tall og sammenligninger som ble rørt sammen til en suppe hvor det var nær umulig å skjelne de enkelte elementene fra hverandre.

I dag ville avsløringen ført til krav om statsministerens umiddelbare avgang. Historien forteller mye om hvilke endringer som har funnet sted i medier, politikk og samspillet dem imellom. For meg ble Willochs ekstralønn innledningen til 40 år som politisk journalist i Dagbladet og Aftenposten. Det har gitt meg orkesterplass til den politiske arenaen. Jeg har intervjuet og samarbeidet med stabene til statsministrene Gro Harlem Brundtland, Kåre Willoch, Jan P. Syse, Thorbjørn Jagland, Kjell Magne Bondevik, Jens Stoltenberg, Erna Solberg og Jonas Gahr Støre.

Arbeidet som politisk journalist har endret seg mye siden 1980-tallet. Digitalisering, økt konkurranse og kommersialisering er stikkord for de fundamentale endringene. Men også den daglige kontakten og samspillet mellom journalister og politikere har funnet nye former og mønstre. Først og fremst er den mer kildestyrt. Det skyldes fremveksten av en ny og mektig yrkesgruppe: spinndoktorene eller kommunikasjonsstrategene i partiene, organisasjonene, forvaltningen og PR-byråene. Da Frp-formann Carl I. Hagen skjelte meg ut fra et lasteplan på Hamar i 1987, spurte han ingen PR-rådgiver først om det var lurt. For han hadde ingen. Da Gro Harlem Brundtland ble statsminister i 1986, hadde hun èn informasjonssekretær til rådighet. Jonas Gahr Støre har åtte i dag.

Dette er mine observasjoner av og erfaringer med kommunikasjonsbransjen. Noen kaller bransjen for den femte statsmakt. Den er til stede, for det meste usynlig, på arenaene hvor medier, partier, myndigheter, organisasjoner og næringsliv møtes og politikken blir til. Men i økende grad også når politiske program utformes og offentlig politikk utøves. Når myndighetene utfordrer store bedrifter og aktører med ressurser, åpner de lommeboka og kjøper seg politisk innflytelse. Penger er makt, og politisk påvirkning er blitt en salgsvare.

I statsvitenskapen lærer vi at politikk handler om fordeling av knappe ressurser. Og at makt kan defineres som «evnen til å realisere interesser». I demokratier velger folk i frie valg representantene til nasjonalforsamlingen. Hver mann og kvinne har én stemme. Alle stemmer teller likt på demokratiets vekt. Bare interesser med stor oppslutning i folket har ifølge demokratisk teori mulighet for stor innflytelse på den offentlige politikken.

Maktutredningene (1982 og 2003) viste hvordan organisasjoner, byråkrati, folkebevegelser og internasjonale aktører også har interesser og rettigheter som påvirker politikken. I praksis veier ressurser som kompetanse, innsikt i budsjettprosessen, arbeidsplasser og pengeseddelen tyngre enn stemmeseddelen. Det åpner for en skjevfordeling hvor de med tykk lommebok i virkeligheten får tildelt mange millioner flere stemmer og mer makt enn folk flest som bare har én stemme. Folk stemmer annethvert år i lokal- og stortingsvalg. Politikk formes og utøves derimot hver dag i møter og kontakt mellom politikere, forvaltning og private aktører. Det er dette Stein Rokkan har formulert i norsk statsvitenskaps viktigste setning: Stemmer teller, ressurser avgjør.

Å styre moderne samfunn er en komplisert prosess med mange aktører på ulike arenaer. Beslutninger fattes etter press, forhandlinger og dragkamper mellom folkevalgte og aktører med ulike interesser og krav. Noen vil ha seg frabedt avgifter og reguleringer, mens andre ber staten om hjelp og aller helst ønsker å stikke et sugerør ned i statskassen. PR-strategenes fingeravtrykk finnes i mange kriker og kroker hvor makt utøves og politikk utformes.

Veien til makt i vår tid går gjennom å bli definert som en relevant aktør med kompetanse og rett til å delta i utformingen av offentlig politikk, få aksept for at et samfunnsforhold er et problem som det offentlige må forholde seg til, og få innflytelse på definisjonen av problemet og mulige løsninger. Det er også beskrevet som «problemformuleringsprivilegiet», med et eksempel fra en svensk pamflett:

Hvis du kommer inn på en restaurant, og den er full – hva er da problemet? Hvis «alle» er enige om at problemet er at det er for mange gjester, så vil «alle» også være enige om at løsningen er at noen går. Dersom «alle» i stedet er enige om at problemet er for få stoler – ja, så vil «alle» også være enige om at løsningen er å bære inn flere stoler.

Et aktuelt tema er spørsmålet om sosial dumping og arbeidsinnvandring. EØS-avtalen og det frie arbeidsmarkedet åpnet for arbeidstakere fra Øst-Europa som var villige til å jobbe for lavere lønn, mindre ferie og pensjon enn nordmenn. Det fikk flere konsekvenser: Produksjon av varer, veier, tjenester, bygg og boliger ble billigere. Folk flest tjente på endringen som forbrukere og boligkjøpere. Men ansatte i næringene som tok imot de nye arbeidssøkerne, opplevde press mot lønningene og trussel om å bli utkonkurrert. Noen tjente og noen tapte på innvandringen. Mens høyresiden la vekt på behovet for konkurranse, billigere varer og forbrukernes nytte, var venstresiden og fagbevegelsen opptatt av å motvirke større ulikhet og cowboy-tilstander i et uregulert arbeidsmarked. Den som får definere problemet, får også mulighet til å tilby løsninger. Det vil si løsninger som favoriserer egne interesser.

Norge troner år etter år på toppen av på FNs liste over verdens beste land å bo i. Norge er et av verdens sterkeste demokratier. Vi ligger på topp i pressefrihet. Men det betyr ikke at alt er perfekt. Forskere ved Universitetet i Oslo har laget en tilstandsanalyse av det norske demokratiet. Konklusjonen er at det er høy demokratisk kvalitet i Norge. Men de peker på mangler og potensial for forbedringer. Blant dem interessegruppenes innflytelse på politikk/dagsorden og mangel på transparens.

Jeg har opplevd en stor endring i arbeids- og styrkeforholdet mellom kildene, deres kommunikasjonsstaber og oss journalister. Veksten i stabene har skjedd parallelt med etableringen av myteomspunne PR- og kommunikasjonsbyråer. Bransjen vokser uavbrutt samtidig som redigerte medier møter nye konkurrenter og gjennomlever økonomisk krise, nedbemanninger og tilbaketrekking, geografisk og emnemessig. Unge henter i foruroligende grad informasjon og nyheter fra uredigerte sosiale medier. Nyord som nyhetsvegring, nyhetsørkener og journalistiske blindsoner forteller om en fragmentert offentlig arena. Det er dobbelt negativt at uavhengige medier svekkes samtidig som aktørene vi skal overvåke, styrkes. Det reiser viktige spørsmål om medier, makt og demokrati:

• Hva skjer med medienes evne til å utføre samfunnsoppdraget?

• Hvilke konsekvenser har utviklingen for påvirkning, press og prioriteringer i offentlig politikk?

• Er kommunikasjonsbransjen en styrke eller svakhet for demokratiet?

• Er bransjens makt så stor at pengesterke interesser kan overvinne selv regjeringen i stridsspørsmål som lakseskatten?

Hvis svaret er ja: Hva kan og bør gjøres for å styrke demokratiet og medienes maktkontroll? For kommunikasjonsbransjen er utvilsomt mektig og kontroversiell. Mange ser på strategene i bransjen som politiske leiesoldater. Som aktører med makt, men uten mandat. Som en tidvis lyssky yrkesgruppe. Mang en kollega har opp gjennom årene med et skamfullt blikk fortalt at vedkommende sier farvel til journalistikken og har meldt overgang til «the dark side».

Selvbevisste spinndoktorer har bidratt til å bygge opp om myten om at de vet nøyaktig hvor og hvilke knapper de skal trykke på for at man skal kunne kjøpe innflytelse. «Vi flytter makt» har i mange år vært Geelmuyden Kieses egenreklame. «Det politiske landskapet har akkurat endret form. Vi gir deg veikartet for at akkurat din løsning skal nå frem», skriver Jan-Erik Larsen i Kruse Larsen. «Kunnskap om medias og journalisters arbeidsmetodikk og interesseområder er viktig for å oppnå ønsket eller unngå uønsket redaksjonell omtale», står det på hjemmesiden til First House.

Bransjen har fått et stadig sterkere søkelys rettet mot seg. Også fra politiske myndigheter. Sp-leder Trygve Slagsvold Vedum kritiserte foran stortingsvalget i 2021 hyppig bruken av det han konsekvent kalte PR-byråer. Under forhandlingene i Hurdal fikk Sp for første gang inn en forpliktende formulering om kommunikasjonsbransjen i en regjeringsplattform.

Regjeringen vil:

• kutte i konsulentbruk i staten ved å utvikle egen kompetanse.

• kraftig redusere statlige virksomheters kjøp av tjenester fra kommunikasjonsbransjen. Ut over informasjons- og holdningskampanjer skal slike tjenester som hovedregel ikke benyttes.

Støre-regjeringen fulgte opp i statsbudsjettet: 40 millioner kroner ble kuttet i bevilgningene til de 20 statlige virksomhetene som hadde brukt mest på kommunikasjons- og informasjonsrådgivning. I budsjettforliket med SV kuttet de ytterligere 20 millioner kroner. Vedum advarte om at offentlige etater som brukte mye penger på «PR og organisasjonsrådgivning», ville få inndratt midler.

– Noen reklamerer med at de flytter makt, og at «hvis du bruker oss, så kan vi flytte noen millioner eller milliarder kroner i den eller den retningen». Den utviklingen ønsker vi å stoppe, sa Vedum.

Foran kommunevalget i 2023 kritiserte Høyres byrådslederkandidat i Oslo, Eirik Lae Solberg, ansettelsen av 66 informasjonsmedarbeidere i Oslo kommune som sløsing med skattepengene. Men partiet hadde stor tro på yrkesgruppen til egne formål. Oslo Høyre søkte noen måneder tidligere etter en kommunikasjonsrådgiver. Annonsen beskriver den proaktive rollen kommunikasjonsstaben har fått: «Jobben innebærer å utvikle og selge inn mediesaker i forbindelse med kommunevalgkampen, bistå politikerne til forberedelser til debatter på nett, radio og tv, og sørge for at Høyres politikk synliggjøres i dagsaktuelle saker.»

Aldri snurrer hjulet så raskt i kommunikasjonsstabene som foran valg. I valgkampen jobber spinndoktorene både sent og tidlig. De kommer med innsalg og tips til saker som de mener bør være spennende, de forteller hva politikere holder på med, og hvilke budskap de har.

– Og de klager på at sakene våre har feil vinkling, eller at det var noe skjevt i fremstillingen vår. Alt handler egentlig om å påvirke journalistikken vår, forteller nyhetssjefen i NRK, Kyrre Nakkim.

Det er lett å skjønne at mange lesere og seere mister respekten for mediene når de møter oppslag som «Sjokket: Reality-kjendisene Beate og John-Kåre har gjort det slutt.» Antagelig visste de fleste leserne neppe at de to var sammen. Kanskje ikke at de eksisterte i det hele tatt. Eller saker som kanarifuglen som overlevde en rundtur i tørketrommelen. Og Jenny (66) som trodde hun hadde tette bihuler, men hadde gått med et kreklingbær i nesen halve livet.

Noen ganger er mediene også for opptatt av politikere og for lite av politikken. Grundig, høykompetent datajournalistikk ligger bak mange av de senere årenes store avsløringer. Men revisjonsjournalistikken kan gå over i parodien. Som når en politisk redaksjon krevde oversikt over når Stortinget har møtefri, hvilke perioder det er «sommerferie», og om det finnes en instruks med krav om hvilken type arbeid som må utføres når Stortinget har møtefri. Videre spurte redaksjonen om arbeidsinstruksen gjelder for kvelds-, helg- og overtidsarbeid, og om representasjon på kveldstid som middag på Slottet, skal føres som overtid. De ba også om en liste over hytter og ferieleiligheter som Stortingets representanter har mulighet til å benytte. Nok om det.

Selv om mediene gjør feil og publiserer mye tøv og fjas, må vi aldri miste frie mediers overordnede betydning av syne. Medienes arbeidsvilkår og evne til fritt å informere, kritisere og debattere har betydning for hele samfunnet. Derfor er det interessant å studere hvordan spinndoktorer i maktapparatene og kommunikasjonsbyråene tenker og jobber. Og hvordan det påvirker medienes evne til å utføre samfunnsoppdraget.


2. DEMOKRATIETS INFRASTRUKTUR

«Ytringsfrihet, informasjonsfrihet og trykkefrihet er
grunnelementer i et demokrati.»

Vær Varsom-plakaten

«Vi kan avkrefte myter, bygge opp politikk og snakke til
ungdommer. Det er veldig nyttig.»

FpU-leder Simen Velle om bruk av TikTok

Hvorfor bruker vi høytidelige uttrykk som «den fjerde statsmakt», «demokratiets blodomløp» og «samfunnets vern mot løgn, desinformasjon og autoritære tendenser» om mediene? Det korte svaret er: Uavhengige, kritiske og redigerte medier er en forutsetning for at moderne demokratier kan utvikles og styrkes. Samtidig er begrepet medier uklart. Et medium er et mellomledd eller et middel som befordrer eller transporterer noe. I vårt tilfelle tekst, bilder eller lyd.

Den digitale revolusjonen har opphevet alle fysiske hindringer som begrenset tradisjonell trykking og distribusjon av aviser. Den har også ført til at begrepet medier ikke er like klart og avgrenset som tidligere. Redigerte mediers tidligere privilegium, nærmest monopol, som informasjons- og annonsearenaer er sprengt i filler. Vi har aldri hatt større muligheter til å ytre oss, sende og motta tekst, bilder og videoer. Alle med pc kan være sin egen journalist eller redaktør, pumpe ut informasjon, spre budskap, meninger, analyser, hat, hets og løgner. Det finnes ikke omforente normer, noe nettpoliti eller noen domstol på nettet. Derfor kan nettet på det verste bli som en digital gapestokk.

Deri ligger den fundamentale forskjellen på redigerte og sosiale medier. Redigerte medier har omforente samfunnsmessige mål, metoder, etiske normer og institusjoner til å forvalte regelverket. Til forskjell fra sosiale medier, som i etisk og juridisk forstand minner om ville vesten. For journalistikk er ikke tilfeldig praksis, som professor Martin Eide skriver. Det er en metode forankret i institusjoner og regler. Redigerte eller redaktørstyrte medier forplikter seg til å følge pressens etiske regelverk: Vær Varsom-plakaten, redaktørplakaten og mediehusenes egne interne etiske regler. De lover publikum at journalistikken bygger på faktasjekk, uavhengighet og kildekritikk. Og en vilje til å ta selvkritikk og gjøre opp feil og mangler gjennom selvdømmeordningen Pressens Faglige Utvalg (PFU).

I Norge tar vi frie medier for gitt. Vi ligger år etter år på toppen på pressefrihetsindeksen til Reportere uten grenser. Det store flertallet nordmenn har tillit til at mediene gjør en viktig jobb med å informere, kritisere og overvåke mennesker med makt. Tillitsundersøkelsen fra Respons Analyse presentert under Arendalsuka viser at rundt 60 prosent av de spurte har tillit til mediene. Det er ørlite over tilliten til regjeringen og likt med tilliten til eget kommunestyre. 10 prosent svarer at de har tillit til sosiale medier.

Vi skal ikke gå langt ut over Norges grenser før vi finner nasjoner uten en slik fri og mangfoldig presse. Eller hvor pressen er under press og angrep fra autoritære krefter. USAs president Donald Trump har utropt pressen som en samfunnsfiende. I hans første presidentperiode ble begrepene «fake news» og «alternative nyheter» introdusert. I Russland forsvant det meste av pressefriheten etter invasjonen av Ukraina, og mer enn 1000 journalister har forlatt hjemlandet. Vår Nato-allierte Tyrkia er betegnet som verdens største fengsel for journalister. Bare sterkt press fra blant andre EU hindret Ungarn i å vedta presselover med fem års fengsel for å publisere det myndighetene anså som «falske nyheter».

– Dette bringer tilbake minner om mørke tider i Europas historie, twitret Sveriges tidligere statsminister Carl Bildt.

Medier skal og må tåle kritikk og evaluering av innholdet. Men sviktende økonomi sammen med målrettet politisk vilje til å svekke mediene er en farlig mikstur: Eierstyring, politisk og økonomisk press gjennom statsannonser, trusler og straffeforfølgelse mot journalister og redaktører fører i sum til at frie medier er blitt en rødlistet institusjon i mange land. Og da kommer raskt demokrati og ytringsfrihet i klemme.

Nye generasjoner må hele tiden læres opp til å bruke og forstå verdien av frie medier. Ikke for at journalister skal beholde jobben og ha et privilegert liv, en gang beskrevet som å «drukne i smørøyet» i en arbeidsmiljøundersøkelse. Men fordi frie medier og levende demokrati er uløselig forbundet med hverandre. Derfor har det vært politisk enighet om å styrke mediene gjennom både lovgivning og momsfritak og pressestøtte. Ytringsfriheten har vært beskyttet av Grunnlovens § 100 siden 1814. I vår tid er vernet om ytringsfriheten blitt ytterligere styrket gjennom det såkalte infrastrukturkravet i Grunnloven: «Det påligger statens myndigheter å legge forholdene til rette for en åpen og opplyst offentlig samtale.»

Staten skal ikke bare unnlate å gripe inn mot ytringer og debatt. Staten skal «aktivt vedlikeholde og utvikle det offentlige rom slik at det finnes kanaler og institusjoner for en åpen og opplyst offentlig samtale». Staten skal altså legge til rette for, men ikke selv utføre den journalistiske jobben. For da forvandles journalistikk til partsinnlegg og propaganda. Lenge var avisene den dominerende arenaen for den offentlige samtalen (avis betyr meddelelse, oppslag eller kunngjøring på fransk). Den eldste norske avisen som fortsatt blir utgitt, er Adresseavisen, som første gang utkom i 1767. I 1850 var det 40 aviser i Norge. I 1918 var antallet titler 250. I 2024 ble det utgitt 206 aviser med minst én utgave per uke.

I dag har befolkningen tilgang på en grenseløs mengde gratis informasjon fra et enormt antall kilder. Så hvorfor skal befolkningen betale for å lese og lytte til journalistikk i Aftenposten og Bygdebladet? Det leder over til spørsmålet om hva journalistikk er, og hva er en journalist? Tittelen er ikke beskyttet. Hvem som helst kan kalle seg journalist. Martin Eide definerer journalistikk som «en moderne institusjon som innhenter, bearbeider og formidler informasjon som gjør krav på å være sann, og som kan være demokratisk relevant». I min tid som tillitsvalgt i Norsk Journalistlag var det en tilbakevendende utfordring å avgrense journalist og uavhengig journalistikk fra markedsføring og kommersiell informasjon. Den digitale revolusjonen snudde opp ned på alle sider av den journalistiske prosessen og skapte i tillegg en del nye. Ny teknologi innebærer mer sammensatte prosesser, nye publiseringsplattformer og nye krav til kompetanse i den journalistiske produksjonslinjen. Der det før var nok med en skrivemaskin, produseres det nå lyd, video, grafikk og interaktive produkter. Nye profesjoner oppsto i skjæringspunktet mellom redaksjon, salg, markedsføring, produktutvikling og samspill med sosiale medier. På deskene følger nyhetsledelsen hele tiden med på hvordan sakene «går», det vil si hvor mange som leser saken akkurat nå. Dårlige lesertall fører til at saker ender som en «ubåt» og raskt synker nedover på nettsiden.

En stillingsannonse i NRK illustrerer mangfoldet: «Vi søker ti nye medarbeidere i redaksjonen som leverer oppdateringsnyheter til nett, nettspiller, nye medier, teksttv, radio og fjernsyn. Stillingene innebærer bruk av mange dataverktøy samtidig.» I 2021 søkte Dagbladet etter journalister som «ligger våken på natta og lurer på hvordan du kunne skrudd saken din slik at den traff enda flere lesere», og du «nistirrer på lesertallene i samme minutt artikkelen din er publisert, for å se om den traff blink». Annonsen var visstnok ikke bokstavelig ment og ble omformulert.

For å bli medlem i Norsk Journalistlag gjelder ett ufravikelig krav: Man må arbeide med journalistikk og forplikte seg til å følge Vær Varsom-plakaten. Enten man er fast ansatt, vikar eller frilanser, jobber med tekst, lyd eller bilder, dekker sport, underholdning eller internasjonal politikk.

Gullstandarden i internasjonal presse

I Norge rammes redaktørstyrte medier inn av lovverk og bransjens egne etiske bestemmelser. Vær Varsom-plakaten (VV) og Redaktørplakaten er grunnsteinene. VV ble første gang etablert i 1936 og er siden blitt revidert jevnlig. Den beskriver mål og metoder, forholdet til kildene, hvordan sikre integritet og troverdighet og publiseringsregler om identifikasjon, billedbruk, titler med mer. Redaktørplakaten beskriver redaktørens plikter og rettigheter, og skal sikre redaksjonell frihet. Redaktøren skal lede redaksjonen innenfor «grunnsynet og formålet» til bedriften. Innenfor disse rammene er redaktøren suveren i redaksjonelle spørsmål og kan ikke overprøves eller instrueres til å publisere eller ikke publisere materiale: Medieeierne i Norge har frivillig gitt fra seg store deler av styringsretten sin.

Mediefolk snakker gjerne om «samfunnsoppdraget». Myndighetene støtter mediene gjennom medieansvarsloven, NRK, momsfritak og pressestøtten. Men mediene har uavhengig av myndighetene definert oppdraget gjennom VV-plakaten og faneparagrafene:

En fri, uavhengig og sannhetssøkende presse er blant de viktigste institusjoner i demokratiske samfunn.

Pressen skal ikke gi etter for press fra noen som vil hindre åpen debatt, fri informasjonsformidling og fri adgang til kildene (…)

Det er pressens rett å informere om det som skjer i samfunnet og avdekke kritikkverdige forhold (…)

Det er pressens oppgave å beskytte enkeltmennesker og grupper mot overgrep eller forsømmelser fra offentlige myndigheter, private foretak eller andre.

Det som gjør norsk presseetikk temmelig unik, er at journalister, redaktører og medieeierne står samlet om etikken og institusjonene som skal forvalte den. Det kan ikke understrekes sterkt nok hvor viktig det er. Det er sannsynligvis enestående i verden. Regelverket håndteres av Norsk Presseforbund, som er en paraplyorganisasjon for journalister, redaktører og medieeiere. Forbundet oppnevner og administrerer Pressens Faglige Utvalg. Det er medienes egen selvdømmeordning. Den er beskrevet som gullstandarden i global presseetikk av Aidan White, tidligere generalsekretær i International Federation of Journalists.

Etisk gullstandard er neppe det folk flest flest tenker på når de skummer medienes oppslag. Mange mener journalister og medier er «klikk-horer». En kynisk flokk som i blodtåka jager forsvarsløse ofre og rakker ned på kjente mennesker for bagateller. Mediene gjør som alle andre feil og begår overtramp. Kuriøse oppslag om helse, kropp, samliv, skilsmisser, dyr og døgnfluer på kjendishimmelen styrker ikke alltid omdømmet.

Likevel vil jeg påstå at det har foregått en enorm opprustning av den etiske standarden. Den har aldri vært høyere i norsk presse enn i dag. Respekten for VV og PFU har styrket seg enormt de siste tiårene. Da jeg begynte som journalist, var etikk og klager til PFU noe en sliten, avdanket redaksjonssekretær gjerne ble satt til å sysle med. I dag er presseetikk et tungt redaktøransvar. De fleste mediehus har også egne interne regler. Om alt fra aksjekjøp til medlemskap i partier og regler for å opptre, tilkjennegi sympatier og like og dele innlegg på sosiale medier.

I dag overfører fagbladet Journalisten fra møtene i PFU. Store redaksjoner har ansatte som følger PFU og tar med seg avgjørelsene inn i redaksjonene. Sommervikarer og nyansatte innføres i etikk og bedriftens husregler før de slipper til i spaltene. På min arbeidsplass i Aftenposten, som i andre mediehus, diskuteres jevnlig PFUs fellelser og frikjennelser om identifisering, habilitet og retten til samtidig imøtegåelse.

Slik lød innkallingen til morgenmøtet i Aftenposten 19.6.24.: «Dagens 9.30: Presseetikk spesial. PFU behandlet to klager på Aftenposten i går. Hva ble avgjørende for utfallet? Hva kan vi lære?»

Tidligere endte fellelse i PFU, dementier og beklagelser fra redaktøren over feil oppslag gjerne bortgjemt, nederst på side 64. Og fikk langt færre lesere enn de som hadde fått med seg oppslaget. I dag publiserer alle seriøse medier fellelser og beklagelser slik at de opprinnelige leserne skal få det med seg. Egne rettelogger er opprettet i nettavisene slik at leserne kan se hva som er rettet, hvorfor og når. Det kan være alt fra feil navn, faktafeil eller nye opplysninger som har kommet til etter publisering. Det kan også være endringer i titler og vinkling og som gir et helt annet inntrykk og forståelse av årsaks- og ansvarsforhold.

Norsk presse har gjennom årene gjort store feil i dekningen av saker som har rystet samfunnet. Men bransjen har også vist en selvkritisk vilje til å oppklare og lære av feilene. I oktober 2023 la Norsk Presseforbund og Fritt Ord frem en omfattende rapport om medienes dekning av drapene på to små jenter i Baneheia i 2000. Mediene greide ikke å beskytte Viggo Kristiansen mot justismord og 20 år i fengsel. Hva gikk galt, og hva kan vi lære av det, var målet for oppdragsgiverne. En lignende rapport ble laget om medienes dekning etter at tidligere helseminister Tore Tønne begikk selvmord i 2002. Avsløringen av Se og Hørs sjekkheftejournalistikk førte til en rapport om betalingsjournalistikk og etikk.

Ofte anklages mediene for «å henge ut» mennesker unødvendig. Identifisering kan få alvorlige, varige konsekvenser for et menneske og dets nærstående. Straffbare forhold er én sak. Klanderverdig eller umoralsk oppførsel er noe annet. For hvem har rett til å avgjøre god eller dårlig moral? Sannheten er at spørsmål om identifisering av anmeldte, mistenkte og siktede behandles langt mer grundig og restriktivt enn tidligere. Plakaten sier at man skal være særlig varsom når unge mennesker er involvert, eller når det kan påføre en urimelig belastning for tredjepart. Ingen journalist eller nyhetssjef er uvitende om den store forskjellen på mistenkt, siktet, tiltalt og dømt. Ulike redaksjoner tolker likevel etikken forskjellig. For eksempel i spørsmål om hva som er i «offentlighetens interesse».

I Birgitte Tengs-saken valgte mange store medier med NRK og VG i spissen å identifisere personen som ble domfelt i tingretten, men frikjent i lagmannsretten. Men ikke alle. Aftenposten og de to lokalavisene Stavanger Aftenblad og Haugesunds Avis lot være. Den siste vurderte bevisgrunnlaget som for tynt. I en av de siste skandalesakene – næringslivstoppen som snikfilmet gjester på badet – valgte TV 2 og DN å identifisere vedkommende. Alle andre medier har anonymisert vedkommende. Mange medier velger å fortelle hvorfor de identifiserer en person som er mistenkt for et forhold. Aftenposten har en faktaramme «Derfor identifiserer …» som publiseres ved siden av reportasjen når personer som ikke ønsker det, likevel identifiseres. Her forklarer redaktøren hva presseetikken sier, og hvorfor mediehuset har valgt å identifisere.

I arbeidet med NRKs omdiskuterte TV-serie «Bamsegutt» kontaktet Aftenposten nærstående til ofrene for overgrepene Bamsegutt var domfelt for for mange år siden. Avisen opptrådte ikke hensynsfullt i innsamlingen av informasjon. Feilen ble tydelig beklaget:

En av de fornærmede i overgrepssaken ble ikke kontaktet direkte. I stedet ringte journalisten til en person i samme husholdning og spurte etter fornærmede med henvisning til Bamseguttserien. Fornærmede hadde imidlertid holdt opplysningene om dommen for seg selv, og ønsket å fortsette med det. Som følge av Aftenpostens kontakt ble fornærmede satt i en svært vanskelig situasjon med tap av kontroll over sin egen historie. Aftenposten beklager sterkt de konsekvensene vår kontakt ga for fornærmede og den nærmeste familien. Vi tok ikke tilstrekkelig hensyn til kilden i vår arbeidsprosess.

TV 2 ble klaget inn til PFU fordi journalist Lars Joakim Skarvøy har et nært venneforhold til Høyres pressesjef Cato Husabø Fossen. Skarvøy intervjuet Erna Solberg om ektefellens aksjehandler med Husabø Fossen til stede. Klageren spurte om Skarvøy kan intervjue Solberg med Husabø Fossen til stede i rommet. Og om TV 2 må opplyse om relasjonen. I arbeidet med klagen presenterte TV 2 de interne reglene de hadde laget for Skarvøys arbeid med politikk: «Skarvøy skal ikke intervjue eller omtale Fossen. Hvis Skarvøy skal lage saker om ‘det indre liv’, omrokeringer, maktkamper osv. i Høyre hvor Fossen er en del av aktørene, skal TV 2 åpent informere om relasjonen dem imellom. Skarvøy må være ytterst forsiktig med, og så langt det er mulig unngå, å ha direkte profesjonell kontakt med Fossen. Hensynet til hvordan TV 2s seere, lesere og kilder for øvrig oppfatter denne relasjonen understreker Skarvøys eget ansvar for å sørge for at han er på den sikre siden.» TV 2 fikk ros for måten bedriften hadde håndtert mulige konflikter på.

Bruken av anonyme kilder er også strammet betydelig inn. Det skal bare benyttes når det dreier seg om vesentlige samfunnsforhold hvor det ikke er mulig å få informasjonen frem på annen måte. Gamle dagers anonyme kilder som fikk slippe til med karakteristikker og påstander om politiske fiender i eller utenfor eget parti, er nesten helt borte. I Aftenposten skal bruk av anonyme kilder drøftes med en overordnet i hvert enkelt tilfelle. Det betyr ikke at journalisten nødvendigvis må oppgi identiteten til kilden. Men vi må begrunne bruken av anonym kilde.

Eksemplene illustrerer en grunnleggende holdningsendring. Gamle dagers arroganse er erstattet av vilje til å erkjenne, gjøre opp for og lære av feilene. Det ser vi hver dag i artikler med rettelogg over feil og endringer som er gjort etter publisering.

Endringen har ikke skjedd fordi nye generasjoner er moralsk mer høyverdige enn 1980-tallets redaktører og journalister. Økt konkurranse har medført økt bevissthet om kjerneverdiene etisk, kritisk og uavhengig journalistikk. De er blitt en forutsetning for å skille seg ut og overleve i dagens marked med overflod av informasjon av ymse kvalitet.

Fra partipresse til seddelpresse

Mediemarkedet i 1985 var oversiktlig og stabilt: Norge hadde én TV- og radiokanal i NRK, en dominerende nasjonal abonnementsavis i Aftenposten, to nasjonale og hardtslående løssalgsaviser i VG og Dagbladet, sterke regionale abonnementsaviser som Nordlys, Adresseavisen, Bergens Tidende, Stavanger Aftenblad, Fædrelandsvennen og et hundretalls større og mindre lokalaviser som Fredrikstad Blad. Tabloidavisene hentet størstedelen av inntektene fra løssalg. Abonnementsavisene hentet størstedelen av inntektene fra abonnenter.

Avisene var historisk knyttet til partier, organisasjoner eller familier som ønsket å fremme politiske verdier eller et livssyn. Utover på 1970- og 80-tallet ble båndene til partiene gradvis løsnet. Samtidig førte oljealder og økonomisk utvikling til en sterk økning i verdien av mediehusene. Martin Eide beskriver det som overgangen fra partipresse til seddelpresse. Nye abonnenter og annonsører strømmet til nærmest uten at noen trengte å løfte en finger. Og mange trengte knapt å pleie de kundene de hadde. De hadde uansett ikke noe annet sted å gå. Det førte unektelig til at redaksjonene utviklet en viss arroganse overfor kilder og annonsører.

På desken i Aftenposten satt i mange år en munnrapp mann med tversoversløyfe. En kveld ringte fru disponent Nielsen pottesur. Hun ville si opp abonnementet på grunn av forsinkelser i leveringen. «Det skal De ikke bry Dem om, fru Nielsen. De er allerede sagt opp», svarte redigereren, til allmenn forlystelse på desken.

Oljerikdommen i Nordsjøen sprutet inn i lokalt næringsliv og Stavanger Aftenblad. Avisen måtte på 1980-tallet tidvis si nei til annonser fordi trykkeriet ikke hadde kapasitet til å trykke flere sider. På den tid ringte en lokal bedriftsleder sjefredaktøren og klaget over at bedriften ble forfulgt av en navngitt journalist. Hvis ikke dette øyeblikkelig opphørte, ville bedriftseieren vurdere å stanse annonseringen i Aftenbladet. Sjefredaktøren svarte prompte at hvis ikke bedriftseieren øyeblikkelig trakk anklagene, ville han ikke få lov å annonsere mer i Aftenbladet. Overskuddene var store, lønningene steg, og redaksjonene vokste kraftig utover på 1980-tallet. Alle piler pekte mot himmelen.

Så kom internett. Brønnøysunds Avis var den første norske dagsavisen som startet egen nettavis i 1995. To dager før Dagbladet. Noen trodde nettet ville dø ut av seg selv, flere så på nettavisene som en overfladisk lillebror, mens de mest fremsynte så konturene av revolusjonen som skulle ryste avishusene over hele verden. Ti år etter kom det store gjennombruddet. I 2006 ble Facebook og Google etablert, og smarttelefonen kom på markedet. Resten er samtidshistorie.

Avisenes annonseinntekter har falt kraftig. I 2022 var reklameinntektene til Google og Facebook i Norge på knappe 10 milliarder kroner. Det var mer enn dobbelt så mye som reklameinntektene til avisene. Samtidig har bruken av sosiale medier eksplodert. De tradisjonelle mediene blir derfor angrepet fra to sider: Teknologigigantene stikker av med annonsekronene, og sosiale medier stikker av med brukerne, spesielt de unge. Stadig flere mediekanaler og abonnementsløsninger kjemper om folks oppmerksomhet og lommebok. På toppen av det hele har mange mediehus brukt Facebook som avisbud og fått mange lesere. Men det har vist seg å være en utro og farlig partner. Trafikken har sunket i mediehus som følge av endrede innstillinger hos Facebook. Mister man trafikk, mister man også annonser. Når Silicon Valley skrur på algoritmene, kan det raskt slå ut på bunnlinjen i Akersgata.

TikTok-kongen

Andelen som har tilgang til avisabonnement i husstanden økte frem til 2022. 68 prosent av befolkningen over 18 år oppga å ha tilgang til minst ett avisabonnement. Tilgang til gratis nyhetskilder på nett oppgis som hovedårsaken til ikke å abonnere på aviser.

6 prosent har sosiale medier som sin viktigste nyhetskilde. Andelen er størst blant de under 30 år, hvor 15 prosent oppgir dette. De som ikke har tilgang til abonnement på aviser, er overrepresentert blant de som mener sosiale medier (SoMe) er viktigst. Først og fremst X, Snapchat, Instagram og YouTube trekkes frem.

Mediemarkedet preges av skarp konkurranse og store, raske endringer i brukeradferden. 92 prosent av Norges befolkning bruker internett hver dag. I 2023 hentet 24 prosent av unge i gruppen 15–24 år nyheter fra TikTok. Nettet har sprengt alle grenser for informasjonstilgang og ytringsmuligheter. Men det har også sluppet løs kommersielle og politiske krefter som svekker demokratiske institusjoner og utfordrer fri presse. Det har skjedd raskt. Da den forrige ytringsfrihetskommisjonen la frem sin rapport i 1999, fantes knapt Apple, Microsoft, Alphabet (Google), Amazon og Meta (Facebook).

Norske politikere begynte på Facebook og flyttet for et par år siden over på Instagram. I 2024 la finansminister Trygve Slagsvold Vedum ut dansevideoer med seg selv på TikTok. Høyre-leder Erna Solberg og statsminister Jonas Gahr Støre tok også i bruk kinesiskkontrollerte TikTok. Høyrebølgen blant ungdom og et katastrofalt skolevalg for venstresiden i 2023 lå bak.

– Noe kan bli bra, noe kan bli litt kleint. Jeg mener vi var for lite til stede der. Jeg skal innrømme at det har sittet litt langt inne for meg. Men nå er jeg helt sikker på at det er riktig, sa Støre til Dagbladet.

Spørsmålet er om erkjennelsen kom for sent. I lokalvalget i 2023 foregikk en viktig del av den politiske kommunikasjonen utenfor redigerte mediers plattformer. Sosiale medier og spesielt TikTok fikk stor betydning for unge menneskers stemmegivning. Venstresidens ungdomspartier var nesten fraværende der. Unge Høyre og Fremskrittpartiets Ungdom fikk dominere med korte, ukompliserte videoer om politiske fanesaker. I skolevalget ble FpU dobbelt så stort som moderpartiet Frp. FpU-lederen Simen Velle ble utropt til TikTokkongen i skolegården. Velle mener FpU har tjent stort på at valgkampen beveget seg vekk fra tradisjonelle medier.

Et klipp FpU-lederen la ut, fikk 255 000 visninger og 21 000 likerklikk. Der snakket han om skatt og at folk som vil beholde mer av sine egne penger, burde stemme Frp.

– Det folk vet om Frps politikk, er hva andre partier sier om oss. Da vi ble aktive på TikTok, fikk vi mulighet til å snakke selv. Vi kan avkrefte myter, bygge opp politikk og snakke til ungdommer. Det er veldig nyttig, sa Velle til NTB.

Som nummer to med mest engasjement på TikTok kom Unge Høyre og lederen Ola Svenneby. Han hadde 130 000 visninger på sine mest populære videoer.

TikTok brukes til å fremme egne meninger. Og til å karikere motstandere. AUF gikk rundt 6 prosentpoeng tilbake ved valget. AUFlederen Astrid Hoem erkjente at en årsak er at ungdomspartiet kom for sent på TikTok.

– Vi brukte for lang tid på å finne ut av det etiske rundt det, for vi er jo skeptiske til mye rundt TikTok. Og da vi endelig kom dit og begynte å legge ut innhold, var det nok for sent, sa hun til Klassekampen.

Det hører med til historien at politiske ledere gjør seg sårbare når de deler livet på sosiale plattformer. Da Støre la ut et bilde av seg liggende på en lyngtue i påskefjellet, fikk han kritikk for manglende omtanke for de som må være hjemme og ikke har råd til påskeferie. Da han la ut bilder fra en skitur, skrev en surpomp: «IGJEN? herlighet da mann, barn blir drept og her går du på ski.» Da Støre lykkelig fortalte at han var blitt bestefar igjen, tok det fyr i kommentarfeltet: «Vær så snill og vis et snev av den samme kjærligheten til barna i Gaza», skrev en gretten Støre-følger.

